N á v r h
na zrušenie úlohy č. 6 v mesiaci december z Plánu legislatívnych úloh vlády SR na rok 2004

Znenie úlohy: úloha č. 6 v mesiaci december z Plánu legislatívnych úloh vlády SR na rok 2004 - Návrh zákona o financovaní kultúry národnostných menšín

Zdôvodnenie:
 
	Vláda Slovenskej republiky uznesením vlády SR č. 26 zo 14. januára 2004, ktorým bol schválený Plán legislatívnych úloh vlády Slovenskej republiky na rok 2004, uložila ministrovi kultúry predložiť v decembri 2004 na rokovanie vlády návrh zákona o financovaní kultúry národnostných menšín. 

	Cieľom návrhu bolo vytvoriť finančné podmienky pre trvalý rozvoj kultúry národnostných menšín v súlade s Európskou chartou regionálnych alebo menšinových jazykov a Rámcovým dohovorom  RE na ochranu práv národnostných menšín. 

	Prvá verzia zákona, vypracovaná 16. 2. 2004, počítala s vytvorením 12 fondov reprezentujúcich každú národnostnú menšinu, ktorá aktívne pôsobí v oblasti kultúry národnostných menšín. Po konzultáciách s odborníkmi a verejnosťou bol tento pôvodný návrh postupne prepracovaný a  vypracovali sa rôzne návrhy, z ktorých ako najvhodnejší bol vybraný návrh počítajúci s vytvorením úradu pre národnostné menšiny a fondu na podporu ich kultúry. Tento návrh bol zaslaný na vnútrorezortné pripomienkové konanie dňa 23. 7. 2004. Po jeho vyhodnotení, na základe dohody medzi podpredsedom vlády SR pre európsku integráciu, ľudské práva a menšiny Pálom Csákym a štátnym tajomníkom MK SR Józsefom Kvardom zo dňa 26. 7. 2004 a so súhlasom ministra kultúry SR, bol návrh zákona odstúpený podpredsedovi vlády SR pre európsku integráciu, ľudské práva a menšiny, ktorý ho následne zaslal na medzirezortné pripomienkové konanie. Po vyhodnotení medzirezortného pripomienkového konania a po rozporových konaniach vzhľadom na politickú citlivosť bol návrh zákona prezentovaný pred koaličnou radou, ktorá  návrh zamietla a z tohto dôvodu nebol predložený na rokovanie vlády. 

	Z uvedených dôvodov žiadame úlohu pre Ministerstvo kultúry SR zrušiť.